**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ԿԱՌԱՎԱՐՈՒԹՅԱՆ ԿԱՌՈՒՑՎԱԾՔԻ ԵՎ ԳՈՐԾՈՒՆԵՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Կառավարության կառուցվածքի և գործունեության մասին» 2018 թվականի մարտի 23-ի թիվ ՀՕ-253-Ն օրենքի (այսուհետ՝ Օրենք) 2-րդ հոդվածի 2-րդ մասը լրացնել հետևյալ բովանդակությամբ 6.1-րդ մասով.

*«6.1) ներքին գործերի նախարարությունը.»*

**Հոդված 2.** Օրենքի հավելվածը լրացնել հետևյալ բովանդակությամբ 18-րդ կետով.

*«18. Ներքին գործերի նախարարությունը մշակում և իրականացնում է ներքին գործերի, այդ թվում՝ հասարակական կարգի և հասարակական անվտանգության պահպանության, մարդու անվտանգության, սեփականության բոլոր ձևերի հավասար պաշտպանության, հանցագործությունների և վարչական իրավախախտումների նախականխման, կանխման, հայտնաբերման, խափանման և բացահայտման, իր քննչական ենթակայությանը հանձնված քրեական գործերով մինչդատական վարույթի իրականացման, մասնավոր պահնորդական ոլորտի գործունեության վերահսկման, հետախուզվող անձանց և տրանսպորտային միջոցների հայտնաբերման, ճանապարհային երթևեկության անվտանգության և տրանսպորտային միջոցների շահագործման կանոնների պահպանման ապահովման, տրանսպորտային միջոցների պետական հաշվառման, հաշվառման համարանիշների և վարորդական իրավունքի տրամադրման, տեխնիկական զննության գործունեություն իրականացնելու լիցենզավորման, զենքի առևտրի լիցենզավորման և շրջանառության մեջ գտնվող ապօրինի զենքի առգրավման, ռազմական կամ արտակարգ դրության, արտակարգ իրավիճակների պայմաններում իրավական ռեժիմի ապահովման, Հայաստանի Հանրապետության պաշտպանության մասնակցության ապահովման, առանց հսկողության մնացած գույքի պահպանության, միգրացիոն գործընթացների կառավարման, համակարգման և իրավիճակի մոնիթորինգի, քաղաքացիության ձեռքբերման և դադարեցման, անձնագրային միասնական համակարգի գործունեության կազմակերպման, անձանց փաստաթղթավորման և նույնականացման, օտարերկրյա քաղաքացիներին և քաղաքացիություն չունեցող անձանց Հայաստանի Հանրապետություն մուտքի վիզաների տրամադրման, կացության կարգավիճակների տրամադրման, քաղաքացիություն չունեցող անձի կարգավիճակի որոշման գործընթացի, փախստականի կարգավիճակի ճանաչման և ապաստանի տրամադրման, Հայաստանի Հանրապետության պետական սահմանը հատելու հետ կապված հարաբերություններում տեղեկատվության փոխանակման, բնակչության պետական և ընտրողների ռեգիստրների վարման ու ընտրողների ցուցակների կազմման հետ կապված հարաբերությունների կարգավորման ոլորտներում Կառավարության քաղաքականությունը:»*:

 **Հոդված 3. Եզրափակիչ մաս և անցումային դրույթներ**

1. Սույն օրենքն ուժի մեջ է մտնում պաշտոնական հրապարակմանը հաջորդող տասներորդ օրը:
2. Սույն օրենքն ուժի մեջ մտնելուց հետո՝ տասնօրյա ժամկետում, Օրենքի 3-րդ հոդվածով սահմանված կարգով վարչապետը Հանրապետության նախագահին է ներկայացնում ներքին գործերի նախարարի թեկնածության վերաբերյալ գրավոր առաջարկություն:
3. Ներքին գործերի նախարարը Հանրապետության նախագահի կողմից նշանակվելու վերաբերյալ հրամանագիրն ուժի մեջ մտնելուց հետո՝ երկամսյա ժամկետում վարչապետին է ներկայացնում առաջարկություններ փոխնախարարների թվի, նրանց թեկնածության, ենթակա մարմինների ղեկավարների թեկնածության վերաբերյալ։
4. Ներքին գործերի նախարարության կանոնադրությունը, կառուցվածքը և հաստիքացուցակը հաստատվում է սույն օրենքն ուժի մեջ մտնելուց հետո՝ մեկամսյա ժամկետում:
5. Սույն օրենքից բխող այլ իրավական ակտերն ընդունվում են սույն օրենքն ուժի մեջ մտնելուց հետո՝ վեցամսյա ժամկետում։